Нджамена

Нджамена () е столица на държавата Чад. Градът е разположен в югозападната част на страната и има статут на регион. Населението му е около 1 090 000 души (2012).

География 

Нджамена е разположен в югозападната част на Чад, при вливането на река Логон в река Шари, близо до границата с Камерун.

Климатът е горещ полупустинен (BSh по Кьопен) с кратък дъждовен сезон между юни и септември и продължителен сух сезон. Средните годишни температури в Нджамена са едни от най-високите между тези в големите градове по света. Август е единственият месец в годината, през който средните максимални температури са под 32 °C. Най-горещ е краят на сухия сезон, между март и юни.

История 
Градът е основан от френския колониален офицер Емил Жантил на 29 май 1900 година, седмици след битката при Кусери, и е наречен Фор Лами, на името на загиналия в нея офицер Амеде-Франсоа Лами. Фор Лами става военен и административен център на френската Военна територия на страните и протекторатите на Чад, подразделение на Френска Екваториална Африка.

По време на Втората световна война Фор Лами придобива голямо страгетическо значение и летището му играе ключова роля за придвижването на войски и доставки между френските владения в Африка. На 21 януари 1942 година единичен германски самолет Хайнкел He 111 бомбардира летището, унищожавайки десет самолета и запаси от гориво. В навечерието на войната населението на града е около 10 хиляди души, а през 1947 година то надхвърля 18 хиляди.

Градът става столица на независим Чад през 1960 година, през 1968 година населението му достига 126 хиляди души, а днешното си име получава през 1973 година (от арабското име на съседно село). Нджамена е частично разрушен през 1979 и отново през 1980 година по време на Гражданската война, като почти цялото му население се прехвърля от другата страна на река Шари, на територията на Камерун, а през 1980-1981 година градът е окупиран от либийски войски по време на Чадско-либийския конфликт. Жителите се завръщат в града едва през 1981-1982 година, но до 1984 година училищата остават затворени, а повечето публични услуги са силно ограничени. През следващите години населението на града нараства, до голяма степен за сметка на заселването на бежанци от провинцията, и през 1993 година надхвърля половин милион души.

На 13 април 2006 и 2 февруари 2008 година Нджамена е подложена на нападения от бунтовнически групировки, които са отблъснати от армията.

Население 

Население 1 092 066 (2012).

Населението на града нараства през годините, както се вижда в таблицата по-долу:

В града има голямо разнообразие от религии, но преобладава ислямът. Основните етнически групи са: тубу (16,97%), араби (11,08%), хаджараи (9,15%), нгамбаи (6,41%), билала (5,83%), канембу (5,80%), маба (4,84%), канури (4,39%), гор (3,32%), кука (3,20%), сара (2,24%) и барма (2,10%).

Управление 

Нджамена е столица на Чад и административен център на префектурата Шари-Багирми.

Икономика 

Нджамена е важен административен център, предлагащ най-големия пазар на добитък, сол, фурми и зърнени храни в региона. Месопреработвателната промишленост е особено важна за икономическото положение на града. Други промишлености, които се развиват в града, включват: памукотекстилната и текстилната.

Инфраструктура 

В града има международно летище. Транспортен шосеен възел. Там са и Университетът на Чад (1971) и Националното училище по администрация (1963).

Култура 

Главно място за молитви е т. нар. Голяма джамия, построена през 1974–1978 година. През нея минават много вярващи от Западна Африка, които отиват на поклонение в Мека. Другите забележителности на града са катедралата, построена от французите по колониалните времена; музей; както и останки от древната култура на сао.

Известни личности 
 Родени в Нджамена
 Махамат Салех Харун (р. 1961), кинорежисьор

 Починали в Нджамена
 Франсоа Томбалбайе (1918–1975), политик

Бележки 

 Цитирани източници

Външни препратки 

 Карта на Нджамена 
 Малък наръчник